Hugh Hefner sterfHugh Hefner (Foto: Facebook) Hugh Hefner, stigter en eienaar van die tydskrif Playboy, is Woensdag in die ouderdom van 91 oorlede. Playboy Enterprises Inc het dié nuus Woensdagaand (plaaslike tyd) bevestig. Volgens die maatskappy is Hefner aan “natuurlike oorsake en vreedsaam by sy huis” in die Amerikaanse deelstaat Kalifornië oorlede. Hefner het in 1953 $8,000 (ongeveer R100 000) ingesamel om Playboy vir die eerste keer te publiseer. Die eerste uitgawe het foto’s van onder andere Marilyn Monroe bevat wat ook in ŉ “naakkalender” van 1949 verskyn het. Hy het Playboy, wat in ŉ stadium die mees verkoopte tydskrif vir mans was, gebruik om ŉ rykdom op te bou wat hom onder die rykstes van Amerika laat geld het. Hy het onder meer ook verskeie produkte vervaardig en verkoop en ŉ televisiepersoonlikheid geword. Hefner se befaamde “Playboy Mansion” is verlede jaar aan Daren Metropoulos, die eienaar van Twinkies, verkoop, met die ooreenkoms dat Hefner daar sou bly tot hy sterf. Hy was drie keer getroud waarvan die mees onlangse verbintenis met Crystal Harris wat ses dekades jonger as hy is. Hy word oorleef deur sy vrou, Crystal, en sy kinders, Christie (wat langer as 20 jaar die direkteur van Playboy Enterprises was), David, Marston en Cooper. Meer inligting is nie in dié stadium bekend nie. Bron: NBC News Hefner en sy vrou, Crystal (Foto: Facebook) Hefner in sy jonger dae (Foto: Facebook)